b"\n_START_ARTICLE_\nR\xc3\xa8quiem per un somni\n_START_SECTION_\nArgument\n_START_PARAGRAPH_\nATENCI\xc3\x93: En aquesta secci\xc3\xb3 hi ha gran informaci\xc3\xb3 sobre molts detalls de la pel\xc2\xb7l\xc3\xadcula i sobre el final_NEWLINE_La pel\xc2\xb7l\xc3\xadcula narra la hist\xc3\xb2ria d'en Harry Goldfarb (Jared Leto), la seva mare, la Sara Goldfarb (Ellen Burstyn), la seva xicota, la Marion Silver (Jennifer Connelly) i el seu amic, en Tyrone C. Love (Marlon Wayans). La hist\xc3\xb2ria es divideix en tres estacions: estiu, tardor i hivern._NEWLINE_La hist\xc3\xb2ria comen\xc3\xa7a a l'estiu amb la Sara, una v\xc3\xaddua que viu en un apartament de Brighton Beach, Brooklyn. La Sara es passa la major part del temps asseguda davant de la televisi\xc3\xb3 veient anuncis. El seu altre entreteniment \xc3\xa9s el menjar, que l'ha feta engreixar. El seu fill Harry nom\xc3\xa9s la visita a l'apartament per agafar la televisi\xc3\xb3 per vendre-la i finan\xc3\xa7ar la seva addicci\xc3\xb3 a l'hero\xc3\xafna._NEWLINE_Quan rep una suposada trucada de l'estudi de televisi\xc3\xb3 Malin & Block, la seva vida canvia completament. Ella pensa que varen convidar-la al seu programa de concursos preferit. La Sara comen\xc3\xa7a una dieta, per tal de poder vestir un vestit vermell que va dur durant la festa de graduaci\xc3\xb3 del seu fill. Tanmateix, la dieta no la conven\xc3\xa7 pas i comen\xc3\xa7a a prendre pastilles (sense \xc3\xa9sser conscient que s\xc3\xb3n amfetamines) per accelerar el proc\xc3\xa9s. En Harry s'adona del nou comportament de la seva mare (una mena d'euf\xc3\xb2ria i bruxisme) i li demana que deixi de prendre les pastilles. La Sara li diu que la mort del seu pare va afectar-la massa, i que perdre pes s'ha convertit ara en l'\xc3\xbanica ra\xc3\xb3 de viure per a ella._NEWLINE_Mentrestant, en Harry i en Tyrone comencen a treballar com a narcotraficants. En Harry i la Marion planegen obrir una botiga amb els diners que guanyin per vendre els seus dissenys. En Tyrone, d'altra banda, veu aquest \xc3\xa8xit com una oportunitat per sortir de la dura vida del carrer. Quan arriba la tardor la Sara es fa m\xc3\xa9s dependent de les pastilles i en duplica la dosi, fet que la fa al\xc2\xb7lucinar. En algunes al\xc2\xb7lucinacions es veu com a convidada del programa de televisi\xc3\xb3. D'altra banda, en Tyrone \xc3\xa9s arrestat, mentre que en Brody, qui els subministrava la droga, \xc3\xa9s assassinat per una banda rival. En Harry i la Marion fan servir els diners estalviats per treure en Tyrone de la pres\xc3\xb3. A mesura que passen els mesos es fa m\xc3\xa9s dif\xc3\xadcil el comer\xc3\xa7 de drogues sense alg\xc3\xba que els en subministri. A m\xc3\xa9s a m\xc3\xa9s, la relaci\xc3\xb3 entre en Harry i la Marion empitjora quan s'obliden dels seus plans futurs per manca de droga._NEWLINE_En Tyrone rep informaci\xc3\xb3 sobre un carregament de droga que ha d'arribar al Nadal, per aix\xc3\xb2 decideix anar-hi amb en Harry per comprar-ne. Quan hi arriba, comencen uns aldarulls i el distribu\xc3\xafdor fuig amb la droga. Mentrestant, la Marion destrueix els seus dissenys i alguns objectes de la casa a causa de l'abstin\xc3\xa8ncia._NEWLINE_La Sara, qui ha augmentat la dosi de les pastilles, pateix al\xc2\xb7lucinacions cada vegada m\xc3\xa9s intenses. En les seves visions el presentador del programa i fins i tot una imatge d'ella mateixa se'n burlen, del seu estat. A m\xc3\xa9s, veu com la nevera intenta atrapar-la. La Sara perd la ra\xc3\xb3 i surt de casa en direcci\xc3\xb3 de l'estudi de televisi\xc3\xb3 per saber per qu\xc3\xa8 encara no l'han trucada._NEWLINE_Durant l'hivern en Harry i en Tyrone viatgen a Florida amb l'esperan\xc3\xa7a de trobar-hi drogues m\xc3\xa9s f\xc3\xa0cilment. En Harry descobreix que el seu bra\xc3\xa7 s'ha infectat a causa de les injeccions. Quan l'estat de salut d'en Harry empitjora, decideixen anar a un hospital per rebre ajuda. El doctor s'adona de l'addicci\xc3\xb3 que pateixen tots dos i truca la policia._NEWLINE_Mentrestant, la Marion visita en Big Tim (Keith David), qui li donar\xc3\xa0 droga a canvi de sexe. Despr\xc3\xa9s de rebre l'hero\xc3\xafna, en Big Tim l'informa d'una festa diumenge, on podr\xc3\xa0 rebre m\xc3\xa9s droga._NEWLINE_Hospitalitzen la Sara en una cl\xc3\xadnica de salut mental. A l'hospital els funcionaris l'atenen indiferentment. Un doctor intenta comunicar-se amb ella, per\xc3\xb2 \xc3\xa9s incapa\xc3\xa7 de formular frases coherents._NEWLINE_El cl\xc3\xadmax de la hist\xc3\xb2ria mostra com els somnis de cada personatge col\xc2\xb7lapsen i es converteixen en finals tr\xc3\xa0gics, quan es fiquen en el m\xc3\xb3n de les drogues. El bra\xc3\xa7 d'en Harry \xc3\xa9s amputat a causa de la infecci\xc3\xb3, la Sara rep una ter\xc3\xa0pia d'electroshock que acaba allunyant-la de la realitat, en Tyrone roman a la pres\xc3\xb3, on ha de treballar i rep els insults dels guardes, i la Marion va a la festa d'en Big Tim, on practica sexe amb una altra dona mentre un grup d'homes les envolten._NEWLINE_Cada personatge, perdut en la mis\xc3\xa8ria, es posa en posici\xc3\xb3 fetal. A l'\xc3\xbaltima al\xc2\xb7lucinaci\xc3\xb3 de la Sara s'hi pot veure que ella guanya el gran premi del programa i s'hi troba en Harry, ara en Harry \xc3\xa9s un home de negocis exit\xc3\xb3s i comprom\xc3\xa8s amb la Marion. La Sara i en Harry s'abracen i es diuen que s'estimen, mentre el p\xc3\xbablic del programa els aplaudeixen."